Torna la Run Càncer Gandia presencial amb la VII edició
30 setembre 2021

## Torna la Run Càncer Gandia presencial amb la VII edició30 setembre 2021Última actualització: 30 setembre 2021

![](../gestion/img/c6d99b2f0672a39f323a9b5a967652d784ab8a2c79163cb70ce3a3483a83e4b2.jpg)  
  

La **regidora d’Esports, Lydia Morant,** acompanyada de la **responsable de Sanitat, Liduvina Gil,** la **presidenta de l’Associació Espanyola Contra el Càncer (AECC) de Gandia, Maribel Codina**, i el **director de la ‘Carrera Solidaria Gandia Contra el Càncer’, Sergio Sahuquillo**, ha presentat aquest matí en roda de premsa el retorn a la nostra ciutat de la VII edició d’aquesta prova que inclou una carrera de 7 quilòmetres i una marxa de caràcter no competitiu (caminada) d'aproximadament 6 km que se celebrarà el dia 24 d'octubre a les 11 hores, amb sortida en la plaça del Prat.

“_Després d'un any sense esdeveniments esportius, i gràcies a la flexibilització de les mesures sanitàries que ens permet reprendre la normalitat, esperem gaudir d'una carrera solidària que torna després de dos anys amb gran participació i respectant en tot moment la normativa actual_”, ha destacat Morant, qui ha reivindicat la pràctica esportiva com sinònim de salut i com acció que ajuda a disminuir les probabilitats de patir aquesta malaltia.

Per finalitzar, la responsable d’Esports ha volgut agrair a cadascun dels participants que contribueixen a aquesta bona causa, així com a tots els agents implicats (AEEC, Policia Local, Protecció Civil, Creu Roja, Voluntariat...) per la implicació, l’organització i la col·laboració per al correcte desenvolupament d’aquest esdeveniment.

En la seua intervenció, Codina ha agraït la participació de la gent, que està cada vegada més conscienciada, i ha explicat que “_la recaptació anirà íntegrament destinada a la investigació contra el càncer_”. Així, les inscripcions tenen un cost de 5 euros i es poden realitzar tant a través de la web [TopRun](https://www.toprun.es/eventos/run-cancer-gandia-2021), en la junta local de l’AECC o en la mateixa zona de sortida fins 30 minuts abans de l'inici de la prova (llocs on s’arreplega el dorsal), i la samarreta, elaborada amb botelles de plàstic, es pot adquirir per 6 euros a les farmàcies i altres establiments que disposen del cartell.

D’altra banda, Gil ha reivindicat que “_programes com aquesta cursa esportiva ajuden a la investigació contra el càncer i també a la conscienciació social sobre una vida saludable_”, ha reivindicat Gil, qui ha remarcat que els fons es destinaran a cinc centres d’investigació valencians: Fundació Fisabio, Hospital Universitari i Politècnic La Fe, UPV, UV  i Centre d’Investigació Príncipe Felipe (CIPF).

Per exposar algunes xifres, també ha manifestat que cada any a la Comunitat Valenciana hi ha al voltant de 27.300 persones afectades per la malaltia de major impacte sobre la salut, la qual, enguany, presenta una incidència de 552 casos/100.000 habitants i un increment del 3% en homes i un 10% en dones.

Finalment, Sahuquillo ha posat en valor que en una setmana s’ha recaptat el 10% equivalent a tot el que es va aconseguir l’any anterior amb l’esdeveniment virtual.

[Twittear](https://twitter.com/share)